བཛྲ་སཏྭ་

བཛྲ་སཏྭ་ཞེས་པ་ནི་སངས་རྒྱས་ཀྱི་སྐད་སཾ་སྐྲྀ་ཏའི་ཐ་སྙད་དེ་བོད་སྐད་དུ་རྡོ་རྗེ་སེམས་དཔའ་ཞེས་འགྱུར་ཞིང་། འདི་ནི་གསང་སྔགས་རྡོ་རྗེ་ཐེག་པའི་གཞུང་ནས་འབྱུང་བའི་ལྷ་ཞིག་སྟེ། ཕྱོགས་བཅུ་དུས་གསུམ་གྱི་སངས་རྒྱས་ཐམས་ཅད་ཀྱི་ཐུགས་རྡོ་རྗེའི་བདག་ཉིད་དང་། རིགས་ལྔ་དང་དཀྱིལ་འཁོར་ཀུན་གྱི་ཁྱབ་བདག་ཏུ་གྲགས་པ་ཞིག་ཡིན། སྔགས་ཀྱི་ཐེག་པར་སྡིག་སྒྲིབ་སྦྱོང་བའི་གཙོ་བོར་གྱུར་པའི་ལྷ་འདི་ཉིད་ཀྱི་སྒོམ་བཟླས་ལ་བརྟེན་ནས་ཉེས་ལྟུང་ཐམས་ཅད་དག་པར་འགྱུར་བར་བཤད་དོ།

སྒྲ་བཤད་དང་གོ་དོན།

བཛྲ་སཏྭ་ཞེས་པའི་སྒྲ་འདི་ལ་ཆ་ཤས་གཉིས་ཡོད་དེ། བཛྲ་ནི་རྡོ་རྗེ་ཞེས་པ་སྟེ་ཤེས་རབ་སྟོང་པ་ཉིད་ཀྱི་རང་བཞིན་གཞན་རྐྱེན་སྤྲོས་མཚན་གང་གིས་ཀྱང་མི་ཕྱེད་པའི་དོན་ཏོ། སཏྭ་ནི་སེམས་དཔའ་ཞེས་པ་སྟེ་ཐབས་སྙིང་རྗེ་ཆེན་པོའི་དོན་ཏེ། "སཏྭ་ནི་སེམས་དཔའ་སྟེ་ཐབས་སྙིང་རྗེ་ཆེན་པོའི་དོན་ཏེ། བསྐལ་མང་གི་མཐའ་དང་། འགྲོ་མང་གི་ཡུན་དང་། བྱ་དཀའ་བའི་གནས་ལ་སེམས་སྟོབས་དཔའ་མི་ཞུམ་བདག་ཉིད་དོ།"མཁན་པོ་དཔལ་ལྡན་ཤེས་རབ། ཡིག་བརྒྱ་པའི་རྡོ་རྗེའི་ཚིག་འགྲེལ། ཤོག་གྲངས་༣ 

སི་ཏུ་ཆོས་ཀྱི་འབྱུང་གནས་ཀྱིས། "བཛྲ་ནི་རྡོ་རྗེ་སྟེ་ཤེས་རབ་སྟོང་པ་ཉིད་ཀྱི་རང་བཞིན་གཞན་རྐྱེན་སྤྲོས་མཚན་གང་གིས་ཀྱང་མི་ཕྱེད་པའི་དོན་ཏོ། སཏྭ་ནི་སེམས་དཔའ་སྟེ་ཐབས་སྙིང་རྗེ་ཆེན་པོའི་དོན་ཏོ།"སི་ཏུ་ཆོས་ཀྱི་འབྱུང་གནས། ཡི་གེ་བརྒྱ་པའི་གོ་དོན་ཉུང་ངུ་བཞུགས། ཤོག་གྲངས་༣ ཞེས་གསུངས།

མཚན་ཉིད་དང་ངོ་བོ།

རྡོ་རྗེ་སེམས་དཔའ་ནི་སྟོང་པ་ཉིད་དང་སྙིང་རྗེ་དབྱེར་མི་ཕྱེད་ཅིང་ཟུང་དུ་འཇུག་པའི་རོ་མཉམ་བདེ་བ་ཆེན་པོ་སྟེ། མཁན་པོ་དཔལ་ལྡན་ཤེས་རབ་ཀྱིས། "དེ་ལྟར་སྟོང་པ་ཉིད་དང་སྙིང་རྗེ་དབྱེར་མི་ཕྱེད་ཅིང་ཟུང་དུ་འཇུག་པའི་རོ་མཉམ་བདེ་བ་ཆེན་པོ་རིག་སྟོང་ཟུང་འཇུག་གི་ཡེ་ཤེས་ནི་ཕྱོགས་དུས་རྒྱལ་བ་ཀུན་གྱི་ཐུགས་རྡོ་རྗེའང་ཡིན་ལ། དེ་ཉིད་རིགས་དང་དཀྱིལ་འཁོར་ཀུན་གྱི་ཁྱབ་བདག་ཡིན་པའི་ཕྱིར་རྡོ་རྗེ་སེམས་དཔའ་ཞེས་བྱའོ།"མཁན་པོ་དཔལ་ལྡན་ཤེས་རབ། ཡིག་བརྒྱ་པའི་རྡོ་རྗེའི་ཚིག་འགྲེལ། ཤོག་གྲངས་༣ ཞེས་གསུངས།
སི་ཏུ་ཆོས་ཀྱི་འབྱུང་གནས་ཀྱིས། "དེས་ན་རྡོ་རྗེ་སེམས་དཔའ་ཞེས་པ་སྟོང་པ་ཉིད་དང་སྙིང་རྗེ་ཆེན་པོ་དབྱེར་མི་ཕྱེད་ཅིང་ཟུང་དུ་འཇུག་པའི་རོ་མཉམ་བདེ་བ་ཆེན་པོ་སྟེ་འདི་ཉིད་དྲི་བཅས་མ་དག་པའི་གནས་སྐབས་སུ་འཁོར་བ་དང་། དྲི་མ་སྦྱོང་བྱེད་ཀྱིས་རིམ་པས་སྲབ་པའི་གནས་སྐབས་སུ་ལམ་པ་དང་། ཤིན་ཏུ་དྲི་བྲལ་གྱི་གནས་སྐབས་སུ་སངས་རྒྱས་ཞེས་བྱ་ཞིང་སྦྱངས་འབྲས་དེ་ཉིད་གདུལ་བྱའི་བསམ་པའི་དབང་གིས་སྣང་བརྙན་དུ་སྟོན་པ་ནི་རྟགས་ཀྱི་རྡོ་རྗེ་སེམས་དཔའོ།"སི་ཏུ་ཆོས་ཀྱི་འབྱུང་གནས། ཡི་གེ་བརྒྱ་པའི་གོ་དོན་ཉུང་ངུ་བཞུགས། ཤོག་གྲངས་༣ ཞེས་གསུངས།

ཡོན་ཏན་དང་ཕྲིན་ལས།

རྡོ་རྗེ་སེམས་དཔའི་སྒོམ་བཟླས་ལ་བརྟེན་ནས་སྡིག་སྒྲིབ་སྦྱོང་བའི་ནུས་པ་ཆེན་པོ་ཡོད་པར་གསུངས་ཏེ། པཎ་ཆེན་བློ་བཟང་ཆོས་རྒྱན་གྱིས། "རྡོ་རྗེ་སེམས་དཔའི་སྒོམ་བཟླས་ལ་སྡིག་པའི་གཉེན་པོ་སྟོབས་བཞི་ཡོངས་རྫོགས་ཚང་བ་ཡིན་ཏེ། སྐྱབས་སུ་འགྲོ་ཞིང་སེམས་བསྐྱེད་པས་རྟེན་གྱི་སྟོབས། སྒོམ་བཟླས་དངོས་ཀྱིས་གཉེན་པོ་ཀུན་ཏུ་སྤྱོད་པའི་སྟོབས།"པཎ་ཆེན་བློ་བཟང་ཆོས་རྒྱན། པཎ་ཆེན་བློ་བཟང་ཆོས་རྒྱན་གྱི་ཡིག་བརྒྱའི་འགྲེལ་པ་བཞུགས། ཤོག་གྲངས་༤ ཞེས་གསུངས།

ཨ་ཁུ་ཤེས་རབ་རྒྱ་མཚོས། "སྟོབས་བཞི་ཚང་བའི་སྒོ་ནས་རྡོ་རྗེ་སེམས་དཔའ་ཡབ་ཡུམ་སྤྱི་བོར་བསྒོམ་ནས་བདུད་རྩི་འབེབས་སྦྱོང་གིས་རང་གི་སྡིག་སྒྲིབ་ཉེས་ལྟུང་བག་ཆགས་ཐམས་ཅད་སྐད་ཅིག་གིས་བྱང་ནས་གནས་སྐབས་འགྱུར་བཅས་ཀྱི་ཚོར་བདེ་ཙམ་མ་ཡིན་པར་འཕོ་འགྱུར་སྤྲོས་པ་དང་བྲལ་བའི་བདེ་སྟོང་ཟུང་འཇུག་ཕྱག་རྒྱ་ཆེན་པོའི་ཡེ་ཤེས་ཀྱི་དགའ་བ་བཞིའམ་བཅུ་དྲུག་གི་ངོ་བོ་དབབ་བཟུང་ལྡོག་དཀྲམ་གྱིས་ཆགས་བྲལ་བདེ་བ་ཆེན་པོའི་རོས་ཚིམ་པར་མཛོད་ཅིག་ཅེས་པའོ།"མཁན་པོ་དཔལ་ལྡན་ཤེས་རབ། ཡིག་བརྒྱ་པའི་རྡོ་རྗེའི་ཚིག་འགྲེལ། ཤོག་གྲངས་༩ ། ༡༠ ཞེས་གསུངས།

ཡི་གེ་བརྒྱ་པའི་སྔགས།

རྡོ་རྗེ་སེམས་དཔའི་སྔགས་གཙོ་བོ་ནི་ཡི་གེ་བརྒྱ་པ་ཞེས་གྲགས་པ་འདི་ཡིན། "ཨོཾ་བཛྲ་སཏྭ་ས་མ་ཡ།" ཞེས་པ་ནས་བཟུང་སྟེ། པཎ་ཆེན་བློ་བཟང་ཆོས་རྒྱན་གྱིས། "མཚོན་དོན་དེ་དྲན་པའི་སྒོ་ནས་ཨོཾ་ཞེས་ལན་གཅིག་བརྗོད་པས་ཀྱང་བསོད་ནམས་དཔག་ཏུ་མེད་པ་ལེན་པས་ནོར་བུ་འཛིན་པའི་སྔགས་ཞེས་བརྗོད་པ་ཡིན་ཏེ།"པཎ་ཆེན་བློ་བཟང་ཆོས་རྒྱན། པཎ་ཆེན་བློ་བཟང་ཆོས་རྒྱན་གྱི་ཡིག་བརྒྱའི་འགྲེལ་པ་བཞུགས། ཤོག་གྲངས་༢ ཞེས་གསུངས།

སྔགས་འདིའི་དོན་ལ་མཁན་པོ་དཔལ་ལྡན་ཤེས་རབ་ཀྱིས། "སྔགས་དོན་ཨོཾ་སྐུ་རྡོ་རྗེ་མཚོན་བྱེད། བཛྲ་ས་ཏྭ་རྡོ་རྗེ་སེམས་དཔའ་ཞེས་མཚན་ནས་བོས་ཏེ། ས་མ་ཡ་དམ་ཚིག་སྟེ། སྔོན་ཐུགས་བསྐྱེད་པའི་དུས་སངས་རྒྱས་ནས་སེམས་ཅན་ཐམས་ཅད་གོ་འཕང་དེར་འགོད་པར་དམ་བཅས་ཤིང་། ད་ལྟ་སངས་རྒྱས་ནས་མཛད་པ་ལྷུན་གྲུབ་ལ་མངའ་བརྙེས་པས་སྔོན་གྱི་དམ་བཅའ་དེ་དྲན་པར་མཛོད་ཅེས་བསྐུལ་བའོ།"ཨ་ཁུ་ཤེས་རབ་རྒྱ་མཚོ། རྡོར་སེམས་བསྒོམ་བཟླས་ཀྱི་ཁྲིད་ལས་དྲངས་པའི་ཡིག་བརྒྱའི་འགྲེལ་པ། ཤོག་གྲངས་༡ ཞེས་གསུངས།

དམ་ཚིག་གི་དོན།

རྡོ་རྗེ་སེམས་དཔའི་དམ་ཚིག་ནི་སྐུ་གསུང་ཐུགས་ཀྱི་གསང་བ་ཟབ་མོའི་གནས་སྐབས་ལས་མི་འདའ་བའི་དོན་ཏེ། མཁན་པོ་དཔལ་ལྡན་ཤེས་རབ་ཀྱིས། "སྐབས་འདིར་རྡོ་རྗེ་སེམས་དཔའི་སྐུ་གསུང་ཐུགས་ཀྱི་གསང་བ་ཟབ་མོའི་གནས་སྐབས་ཀྱི་དུས་དེ་ལས་མི་འདའ་བའི་ཡེ་སྲུང་རྒྱལ་པོའི་དམ་ཚིག་སྲུང་མཚམས་རྣམ་རྟོག་ལས་འདས་པའི་དམ་ཚིག་ཆེན་པོ་བཟུང་དགོས་པའི་དོན་ཏོ།"མཁན་པོ་དཔལ་ལྡན་ཤེས་རབ། ཡིག་བརྒྱ་པའི་རྡོ་རྗེའི་ཚིག་འགྲེལ། ཤོག་གྲངས་༥ ཞེས་གསུངས།

སི་ཏུ་ཆོས་ཀྱི་འབྱུང་གནས་ཀྱིས། "ས་མ་ཡ་ཞེས་པ་སྔགས་ཀྱི་སྐབས་འདིར་དམ་ཚིག་སྟེ་གཞན་དུ་དུས་དང་སྐབས་སོགས་ལ་འཇུག་གོ། དེས་ན་དམ་ཚིག་གི་སྒྲ་དོན་ཡང་མི་འདའ་བའི་དོན་ཏེ། རྡོ་རྗེ་སེམས་དཔའི་སྐུ་གསུམ་ཐུགས་ཀྱི་གསང་བ་ཟབ་མོའི་དུས་སམ་སྐབས་དེ་ལས་གཞན་དུ་འདའ་བར་མི་བྱ་བའི་དོན་དུ་གཟུང་དགོས་ཀྱི།"སི་ཏུ་ཆོས་ཀྱི་འབྱུང་གནས། ཡི་གེ་བརྒྱ་པའི་གོ་དོན་ཉུང་ངུ་བཞུགས། ཤོག་གྲངས་༤ ཞེས་གསུངས།

བསྒོམ་ཚུལ་གྱི་རིམ་པ།

རྡོ་རྗེ་སེམས་དཔའ་བསྒོམ་ཚུལ་ལ་བསྐྱེད་རིམ་དང་རྫོགས་རིམ་གཉིས་ཡོད་དེ། མཁན་པོ་དཔལ་ལྡན་ཤེས་རབ་ཀྱིས། "བསྐྱེད་རིམ་ལྟར་ན་སྐྱབས་འགྲོ་དང་བྱང་ཆུབ་སེམས་བསྐྱེད་སྔོན་དུ་འགྲོ་བས་ཏིང་འཛིན་རྣམ་གསུམ་ངང་ནས་རང་ཉིད་བདག་དམ་ཚིག་སེམས་དཔའ་རྡོ་རྗེ་སེམས་དཔའ་བསྒོམ། དེ་ནས་འོག་མིན་ཞིང་ནས་ལྷ་ཡེ་ཤེས་སེམས་དཔའ་རྡོར་སེམས་སྤྱན་དྲངས་ནས་རང་ལ་དམ་ཡེ་དབྱེར་མེད་ཕྱག་རྒྱས་བཅིངས་ཏེ་ཏིང་འཛིན་སེམས་དཔའི་ཐུགས་ཀར་ཟླ་སྟེང་ཧཱུྂ་ཡིག་དང་སྔགས་ཕྲེང་སྤྲོ་བསྡུ་ལས་བཞིས་རང་གཞན་སེམས་ཅན་རྣམས་ཀྱི་སྡིག་སྒྲིབ་ཉེས་ལྟུང་སྒྲིབ་གཉིས་ཀྱིས་བསྡུས་པ་རྣམས་སྦྱངས་ནས་ཁམས་གསུམ་སྣོད་བཅུད་ཐམས་ཅད་འོག་མིན་ཞིང་དང་། རྡོ་རྗེ་སེམས་དཔའི་སྐུ་གསུང་ཐུགས་ཀྱི་ངོ་བོ་ཉིད་ཡིན་པར་དམིགས་པ་གཏད་ལ་སེམས་བཟུང་བ་ནི།"མཁན་པོ་དཔལ་ལྡན་ཤེས་རབ། ཡིག་བརྒྱ་པའི་རྡོ་རྗེའི་ཚིག་འགྲེལ། ཤོག་གྲངས་༧ ཞེས་གསུངས།

འབྲེལ་ཡོད་ཤོག་ངོས།

 རྡོ་རྗེ་
 སེམས་དཔའ་
 ཡི་གེ་བརྒྱ་པ་
 དམ་ཚིག་
 སྒྲིབ་སྦྱོང་
 བསྐྱེད་རིམ་
 རྫོགས་རིམ་
 ཐུགས་རྡོ་རྗེ་
 རིགས་ལྔ་

ལུང་ཁུངས།

དཔྱད་གཞིའི་ཡིག་ཆ།

 པཎ་ཆེན་བློ་བཟང་ཆོས་རྒྱན། པཎ་ཆེན་བློ་བཟང་ཆོས་རྒྱན་གྱི་ཡིག་བརྒྱའི་འགྲེལ་པ་བཞུགས།
 སི་ཏུ་ཆོས་ཀྱི་འབྱུང་གནས། ཡི་གེ་བརྒྱ་པའི་གོ་དོན་ཉུང་ངུ་བཞུགས།
 ཨ་ཁུ་ཤེས་རབ་རྒྱ་མཚོ། རྡོར་སེམས་བསྒོམ་བཟླས་ཀྱི་ཁྲིད་ལས་དྲངས་པའི་ཡིག་བརྒྱའི་འགྲེལ་པ།
 མཁན་པོ་དཔལ་ལྡན་ཤེས་རབ། ཡིག་བརྒྱ་པའི་རྡོ་རྗེའི་ཚིག་འགྲེལ།